На основу члана 4. и 12. Закона о јавним службама („Службени гласник РС“, бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. закон), члана 487. и члана 498. став 1. тачка 3) и став 2. тачка 2) Закона о привредним друштвима („Службени гласник РС“, бр. 36/2011, 99/2011, 83/2014-др. закон, 5/2015, 44/2018, 95/2018, 91/2019 и 109/2021) и члана 16. став 1. и члана 37. став 1. тачка 9. Статута Града Ниша („Службени лист Града Ниша", бр. 88/2008, 143/2016 и 18/2019),

Скупштина Града Ниша, на седници одржаној 2024. године, доноси

**О Д Л У К У**

**О СТАТУСНОЈ ПРОМЕНИ СПАЈАЊА ОСНИВАЊЕМ НОВЕ УСТАНОВЕ**

**Члан 1.**

Прихвата се вршењестатусне промене спајања установе Дечији културни центар Ниш и установе Дечије одмаралиште „Дивљана“ Ниш оснивањем нове установе Дечији културно рекреативни центар Ниш и преношењем на ту установу целокупне имовине и обавеза, чиме установе које се спајају престају да постоје, без спровођења поступка ликвидације.

**Члан 2.**

Одобрава сеНацрт уговора о статусној промени спајања оснивањем нове установе, на који су сагласност дали Управни одбор установе Дечији културни центар Ниш, одлуком број 655-03 од 24.04.2024. и Управни одбор установе Дечије одмаралиште „Дивљана“ Ниш, одлуком број1140 од 24.04.2024. године.

 Обавезују се директори установа да потпишу и овере, у складу са важећим прописима, уговор о статусној промени из претходног става, као и да предузму све друге неопходне активности у циљу успешног и благовременог спајања установа.

**Члан 3.**

 Скупштина Града Ниша ће, истовремено са овом одлуком у складу са законом, oдлучивати о оснивачком акту установе Дечији културно рекреативни центар Ниш, сходно форми и садржини који је приложен уз Нацрт уговора о статусној промени.

**Члан 4.**

 Ова одлука, закључени уговор о спајању установа и оснивачки акт нове установе који донесе Скупштина Града Ниша, биће поднети Агенцији за привредне регистре, у циљу регистрације нове установе Дечији културно рекреативни центар Ниш.

**Члан 5.**

Нацрт уговора о статусној промени спајања оснивањем нове установе, из члана 2. ове одлуке, саставни је део одлуке.

**Члан 6.**

Ова одлука ступа на снагу даном објављивања у „Службеном листу Града Ниша“.

Број:

У Нишу, 2024. године

**СКУПШТИНА ГРАДА НИША**

 Председник

 доц. др Бобан Џунић

***О б р а з л о ж е њ е***

 Правни основ за доношење ове Одлуке је члан 4. Закона о јавним службама („Службени гласник РС“, бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. Закон), којим је прописано да установу може основати и јединица локалне самоуправе, као и члан 12. истог Закона, којим је прописано да се на оснивање, организацију и рад установе сходно примењују одредбе прописа које се односе на предузећа, ако законом другачије није одређено.

 Такође, чланом 487. Закона о привредним друштвима („Службени гласник РС“, бр. 36/2011, 99/2011, 83/2014-др. закон, 5/2015, 44/2018, 95/2018, 91/2019 и 109/2021), је прописано да се два или више друштава могу спојити оснивањем новог друштва и преношењем на то друштво целокупне имовине и обавеза, чиме друштва која се спајају престају да постоје без спровођења поступка ликвидације.

 Чланом 498. истог Закона, прописано је да Скупштина одобрава нацрт уговора о статусној промени, када тај уговор није закључен до дана одржавања седнице скупштине и истовремено усваја оснивачки акт друштва које настаје статусном променом.

 Управни одбори установа Дечији културни центар Ниш и Дечије одмаралиште „Дивљана“ донели су своје одлуке којима су предложили статусну промену спајања основањем нове установе и дали сагласност на нацрт уговора којим се предлаже статусна промена спајања установе Дечији културни центар Ниш и установе Дечије одмаралиште „Дивљана“ Ниш и оснивање нове установе Дечији културнo рекреативни центар Ниш. Уз Нацрт уговора о статусној промени спајања, као прилог Нацрта уговора достављен је и Предлог одлуке о оснивању Установе Дечији културно рекреативни центар Ниш. На основу достављених аката, а у складу са важећим прописима, Градска управа за друштвене делатности је израдила Нацрт одлуке о статусној промени спајања оснивањем нове установе.

 Предлаже се ступање на снагу ове одлуке даном објављивања у „Службеном листу Града Ниша“ како би се што пре створили услови за обављање неопходних радњи за регистрацију нове установе код надлежног органа.

 У складу са напред наведеним Градска управа за друштвене делатности предлаже доношење ове одлуке.

**Градска управа за друштвене делатности**

вршилац дужности начелника

Градске управе за друштвене делатности

Данијела Спасовић